efsyn.gr

«Τώρα η νέα ελληνική κυβέρνηση, που έσπευσε να αναγνωρίσει ως μεταβατικό πρόεδρο τον Γουαϊδό, πρέπει να επιδείξει τον ίδιο ρεαλισμό», γράφει η Deutsche Welle, με αφορμή την επιστροφή του Γερμανού πρέσβη στη χώρα της Λατινικής Αμερικής.

Η απόφαση της κυβέρνησης Μητσοτάκη για αναγνώριση του Χουάν Γουαϊδό ως μεταβατικού προέδρου της Βενεζουέλας φέρνει σε δύσκολη θέση την Ελλάδα, την ώρα που η Γερμανία αποκαθιστά τις διπλωματικές της σχέσεις με την επίσημη κυβέρνηση της Βενεζουέλας, γράφει η Deutsche Welle.

Η ελληνική κυβέρνηση βρίσκεται εκτεθειμένη αφού ακόμα και ο πολέμιός του, πρέσβης Ντάνιελ Κρίνερ, έχει πλέον επιστρέψει στο Καράκας, με την κυβέρνηση να παραμένει ταυτισμένη με το δόγμα των ΗΠΑ και της κυβέρνησης Τραμπ.

«Η επιστροφή πριν λίγες ημέρες του Ντάνιελ Κρίνερ στο Καράκας πέρασε σχεδόν απαρατήρητη. Δεν μπορεί να συγκριθεί σε καμιά περίπτωση με τον θόρυβο που ξεσήκωσε η κήρυξή του σε persona non grata από την κυβέρνηση Μαδούρο και η απέλασή του από τη χώρα πριν από τέσσερις μήνες. Ο πρέσβης της Γερμανίας στη Βενεζουέλα είχε ταχθεί ανοιχτά στο πλευρό του Χουάν Γουαϊδό όταν αυτοανακηρύχθηκε πρόεδρος της Βενεζουέλας στις 24 Ιανουαρίου» αναφέρεται, μεταξύ άλλων, στο άρθρο της ελληνικής έκδοσης της γερμανικής Deutsche Welle, στο οποίο μάλιστα γίνεται ειδική αναφορά στη στάση της κυβέρνησης Μητσοτάκη.

«Τώρα η νέα ελληνική κυβέρνηση, που έσπευσε να αναγνωρίσει ως μεταβατικό πρόεδρο τον Γουαϊδό, πρέπει να επιδείξει τον ίδιο ρεαλισμό», σημειώνει η Deutsche Welle.

Όπως αναφέρεται στο δημοσίευμα, στις αρχές Ιουλίου έλαβε χώρα στο Βερολίνο συνάντηση μεταξύ του υφυπουργού Εξωτερικών για ευρωπαϊκά θέματα της Βενεζουέλας, Ιβάν Χιλ, και της εντεταλμένης του γερμανικού υπουργείου Εξωτερικών για τη Λατινική Αμερική και Καραϊβική, Μάριαν Σούεγκραφ, με τη συζήτηση να επικεντρώνεται στην εξομάλυνση των σχέσεων μεταξύ των δύο χωρών και την επανέναρξη του διαλόγου. Σύμφωνα με τις ίδιες πληροφορίες, οι σχέσεις Γερμανίας Βενεζουέλας δεν διακόπηκαν παρά τη μεταξύ τους κρίση.

Κατά το ίδιο δημοσίευμα, ο υπουργός Εξωτερικών της Βενεζουέλας, Χόρχε Αρεάσα, υποδέχτηκε ξανά τον Γερμανό πρέσβη σε επίσημη συνάντηση στο υπουργείο Εξωτερικών, ανακοινώνοντας πως πλέον δεν τον θεωρεί persona non grata.

Αξίζει μάλιστα να σημειωθεί πως ο Χόρχε Αρεάσα προχώρησε και σε σχετική ανάρτηση, στην οποία αναφέρει πως «θα διατηρήσουμε την άμεση επικοινωνία και θα προσπαθήσουμε να αποκαταστήσουμε μεγάλο μέρος της διμερούς ατζέντας».

Στο ίδιο δημοσίευμα αναφέρεται πως ο νέος Έλληνας πρέσβης, Σταύρος Βενιζέλος, που θα διαδεχθεί τον απερχόμενο Νίκο Κοτροκόη (ο οποίος φέρεται να είχε άρτιες σχέσεις με την κυβέρνηση της χώρας), αναμένεται να καθυστερήσει να «πιάσει δουλειά» στο νέο του πόστο.

Αυτό, σύμφωνα με γερμανικές πηγές που αναφέρει το δημοσίευμα, ενδεχομένως να σχετίζεται με το γεγονός πως η ελληνική κυβέρνηση έχει πλέον αναγνωρίσει ως νόμιμο μεταβατικό πρόεδρο της χώρας τον Γουαϊδό, που σημαίνει πως «η επίδοση διαπιστευτηρίων θα πρέπει να γίνει στον Γουαιδό, ο οποίος όμως μετά από 6 μήνες δεν κατάφερε να δημιουργήσει γύρω του κυβερνητικές δομές, και όχι στον Μαδούρο, κι αυτό φαίνεται να προβληματίζει την ελληνική πλευρά».

«Ίσως σε αυτήν την περίπτωση η Αθήνα να πρέπει να ακολουθήσει τα βήματα ρεαλισμού του Βερολίνου, το οποίο αντελήφθη ότι η κατάρρευση της κυβέρνησης Μαδούρο δεν είναι τόσο εύκολη υπόθεση όσο την είχε φανταστεί η διεθνής κοινότητα», καταλήγει το δημοσίευμα.